Nuwe klone geproe | Netwerk24
Deur Suzaan Potgieter 19 Februarie 2020 05:01
Die Vititec-proe het vanjaar interessante klone gehad om met die wynbedryf te deel.Foto: VERSKAF
Vititec, verskaffer van wingerdplantmateriaal, het verlede week 'n wynproe in Vinpro se kantore in die Paarl aangebied. Die wingerde is besoek en die nuwe wyne is geproe.
Van die wyne wat geproe is, sluit in onder meer klone van bekende druifsoorte soos sauvignon blanc, viognier, pinot noir en malbec in. Ander druifsoorte wat geproe is, is die minder bekende – maar ewe lekker – grenache noir, tempranillo en zinfandel.
Altesaam 20 nuwe en bestaande wyndruifklone is dié dag geproe en bespreek.
Altesaam 20 nuwe en bestaande wyndruifklone is dié dag geproe en bespreek. 'n Paar van die nuwe klone kan opwinding in die wynbedryf veroorsaak.
Hierdie druifsoorte groei in die klonetuin met sy 255 verskillende klone wat in 2017 buite Vinpro se kantoor in die Paarl aangelê is. Die doel is om nuwe wyndruifklone en druifsoorte aan die bedryf bekend te stel.
Volgens Charles Visser, Vititec-wingerdboukundige, word die beoordeling op 'n spesiale proekaart gedoen, wat belangrike kriteria soos die kwaliteit en intensiteit van die geur insluit, asook of dit tipies van die druifsoort is. Hy meen dat die proe van die klone 'n geleentheid bied aan wynmakers om aan te dui wat die kommersiële potensiaal van die klone is. "Die terugvoer uit die bedryf is broodnodig en rigtinggewend. Hoewel dit 'n lang proses van invoer tot produksie is, is die belangstelling in spesifieke klone en druifsoorte 'n goeie aanduiding of die plantmateriaal vermeerder moet word."
Op verlede week se proe het die grenache noir, vermentino en macabeau veral uitgeblink. Die rooi druifsoort grenache noir is meer bekend en 'n rits Suid-Afrikaanse kelders produseer dit as 'n enkeldruifsoortwyn en op die proesessie is twee klone voorgesit wat albei uit Frankryk kom. Die ander twee is die minder bekende vermentino en macabeau, albei wit druifsoorte met die klone se oorsprong wat uit Frankryk is.
Marko Roux, 'n onafhanklike wingerdkundige, sê die grenache noir kloon 513 is veral belowend: "Dit bied weerstand teen droogte en wind, groei baie goed en gee goeie opbrengste."